《台城路 为晴沙舅氏题春风啜茗小照》
清代·杨芳灿

头衔最爱称茶部。高风更怀桑苧。柿簏抛时，桐瓢携处，飘出冷苧千缕。

青骢才驻。约不夜侯来，共伊容与。此客殊佳，未须更顾索郎语。

松涛时沸幽耳，又疑瑶甃畔，乱响春雨。细点红姜，轻研绿雪，小盏盈盈匀注。

清幽如许。吹不上京华，一分尘土。漫解朝衫，腋风轻自举。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。